
	Διάλεξη

του Πρύτανη του Πανεπιστημίου Κύπρου

Καθηγητή κ. Τάσου Χριστοφίδη
με θέμα

Πανεπιστήμιο Κύπρου

Μια ιστορία 30 χρόνων 1989–2019

στο Σπίτι της Κύπρου

Με την ευκαιρία της συμπλήρωσης 30 χρόνων από την ίδρυση του Πανεπιστημίου Κύπρου, το Σπίτι της Κύπρου και το Εμπορικό Τμήμα της Πρεσβείας της Κυπριακής Δημοκρατίας, συνδιοργάνωσαν, την Παρασκευή 13 Δεκεμβρίου 2019, στο Σπίτι της Κύπρου στην Αθήνα, διάλεξη του Πρύτανη του Πανεπιστημίου Κύπρου Καθηγητή κ. Τάσου Χριστοφίδη με θέμα Πανεπιστήμιο Κύπρου. Μια ιστορία 30 χρόνων 1989–2019.

Τον κ. Πρύτανη καλωσόρισε στο Σπίτι της Κύπρου, η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού, η οποία, προλογίζοντας, αναφέρθηκε στη στενή σχέση, την άμεση επικοινωνία και την αγαστή συνεργασία που διατηρεί, διαχρονικά, το Σπίτι της Κύπρου με το Πανεπιστήμιο Κύπρου.
Στο πλαίσιο της διάλεξής του, ο Καθηγητής κ. Τάσος Χριστοφίδης παρουσίασε την ιστορία του Πανεπιστημίου Κύπρου μέσα από φωτογραφικό υλικό και βίντεο. Ξεκινώντας από την προϊστορία του Ιδρύματος, παρουσίασε, συγκριτικά, την εξέλιξη και την ανάπτυξή του από την ίδρυσή του έως σήμερα. Αναφέρθηκε, επίσης, στο διακεκριμένο διδακτικό και ερευνητικό έργο του Πανεπιστημίου, στη διεθνή καταξίωσή του ως ενός δυναμικού χώρου διεργασίας και μετάδοσης της γνώσης και ως κέντρου έρευνας και παραγωγής νέων ιδεών με ισχυρές διασυνδέσεις με την Κοινωνία και την Ανάπτυξη, καθώς και στις μεγάλες προκλήσεις του μέλλοντος.

Όπως είπε, χαρακτηριστικά, παρά το «νεαρό» της ηλικίας του, το Πανεπιστήμιο Κύπρου διακρίνεται για το διδακτικό και ερευνητικό του έργο. Κατατάσσεται στα κορυφαία 401-500 πανεπιστήμια, παγκοσμίως, σύμφωνα με την κατάταξη των TIMES και στα κορυφαία 601-700 πανεπιστήμια σύμφωνα με την κατάταξη της Σαγκάης. Το Πανεπιστήμιο Κύπρου ξεχωρίζει για την απορρόφηση ερευνητικών κονδυλίων από ευρωπαϊκές πηγές, συμμετέχει σε τρία  Κέντρα Αριστείας και συνεχίζει δυναμικά τον στόχο του για κοινωνική επίδραση μέσα από το έργο που επιτελεί. Πρόσφατα το Πανεπιστήμιο Κύπρου ανακοίνωσε επίσης τη συμμετοχή του στην κοινοπραξία YUFE (Young Universities for the Future of Europe), η οποία θα δημιουργήσει ένα από τα πρώτα Ευρωπαϊκά Πανεπιστήμια που θα τολμήσουν να προτείνουν το μέλλον της ανώτατης εκπαίδευσης. 
Τη διάλεξη παρακολούθησαν εκπρόσωποι των Πρυτανικών Αρχών πολλών Ελλαδικών Ανώτατων Εκπαιδευτικών Ιδρυμάτων και τίμησε με την παρουσία του ο πρώην Υπουργός Παιδείας της Κυπριακής Δημοκρατίας κ. Ανδρέας Φιλίππου.

